25.X.2013.

SINAGOGE U HRVATSKOJ

**Povijesni i periodizacijski okvir -** Kao specifičan tip religijske arhitekture u židovstvu sinagoge se na našim prostorima pojavljuju već u doba antike (*proseuche* u rimskoj *Mursi*, današnjem Osijeku,3. st.) te ponovno u srednjem vijeku (*sdorium* zabilježen u Splitu 1397. i *domus Judeorum* na zagrebačkom Gradecu iz 1444. vjerojatno su eufemizmi za onodobne sinagoge). Najstarije još danas postojeće židovske bogomolje u Hrvatskoj osnovane su tijekom prvih desetljeća 16. st., nakon doseljavanja Sefarda u gradska geta Dubrovnika i Splita gdje su kao 'skrivene' bogomolje uređene u prostorima gotičkih kuća.

Ipak, najveći broj naših sinagoga datira tek iz 19. st. kada se s intenzivnom imigracijom Aškenaza u kontinentalne gradove postupno regulira status Židova. Prve dvije namjenski građene sinagoge na našim prostorima (Čakovec i Vukovar) podignute su početkom 19. st. u oblicima klasicizma, međutim veliki val njihove izgradnje dogodio se tek nakon 1860. kada je Židovima potvrđeno pravo posjedovanja nekretnina i izgradnje vlastitih bogomolja. To se u najvećoj mjeri poklopilo s razdobljem historicizma (ishodišni je primjer toga stilskog sloja sinagoga u Varaždinu; potom se grade hramovi u Virovitici, Daruvaru, Zagrebu, Osijeku – Gornjem gradu, Đakovu, Koprivnici, Sisku, Karlovcu, Iloku, Požegi, Križevcima, Slavonskom Brodu, Našicama, Slatini, Donjem Miholjcu, Valpovu, prva sinagoga u Vinkovacima i prva u Bjelovaru, druga velika sinagoga u Vukovaru... a izvodi se i niz adaptacija za bogomolje u interijerima stambenih kuća).

Po stilskoj i oblikovnoj raznolikosti vrlo su zanimljive bogomolje iz prvih desetljeća 20. st. kada se gradi posljednjih devet naših sinagoga (zaključno s riječkom ortodoksnom iz 1932.). U tom kratkom razdoblju manifestiralo se sve bogatstvo stilskih mijena u rasponu od likovnih manifestacija kasnog historicizma (sinagoge u Osijeku – Donjem gradu, Rijeci i Orahovici) do secesije (Kutina, Bjelovar), *art dèco* stilizacije (druga sinagoga u Vinkovcima), kasnog akademizma (Nova Gradiška), izrazito orijentalizirajućeg *neomudéhar* stila (nedovršeni *Tempio* u Opatiji), do avangardne rane moderne (mala ortodoksna sinagoga u Rijeci).

**Arhitektura i urbano okružje -** Dok su adaptirane 'nevidljive“ sinagoge najčešće bile smještene u samome gradskom središtu, u trgovačkim ulicama gdje su imućniji Židovi posjedovali poslovne prostore, ali i reprezentativne stambene zgrade (u kojima se nerijetko krila i bogomolja!) – novograđene sinagoge redovito nalazimo na istaknutim pozicijama u novijim dijelovima grada, osobito u prometnim 'kolodvorskim' ulicama koje su vodile do željeznice ili luke.

Sinagoge su na parceli impostirane kao slobodnostojeće građevine, povučene od ulične linije u dubinu čestice i do desetak metara (rudiment starijih carskih propisa, nekada obvezatan za bogomolje svih 'inovjeraca'), s uređenim vrtom prema ulici.

Tipologija naših sinagoga oslanjala se na četiri tradicionalna obrasca importirana s prostora Madžarske i Austrije:

- *'sinagogu-kuću'* prikrivenoga, nenaglašenog oblikovanja

- *'sinagogu-hram'*, tripartitne bazilikalne arhitekture kao referencijom na davni jeruzalemski Hram

- *kupolnu sinagogu*, manifestne akcentne geste u oblikovanju

- '*Westwerk*-*sinagogu'* s parom tornjeva na zapadnom pročelju, 'asimilacijskog' predznaka.

Organizacija unutrašnjeg prostora kod svih kontinentalnih sinagoga odgovara aškenaskom ritusu uglavnom reformiranog obreda (konzervativne su modifikacije primjetne samo kod vinkovačke sinagoge, a ortodoksne na maloj riječkoj i jednoj od dviju iločkih bogomolja). Sinagoge na Jadranu su sefardskoga obreda s bifokalnom koncepcijom interijera i razdvajanjem *bime* i *aron ha-kodeša*.

**Arhitekti i graditelji -** Među projektantima sinagoga nalazimo imena europski relevantnih autora poput L. Bauhorna, nesumnjivo najznačajnijega madžarskoga sinagogalnog arhitekta, zatim Bečanina L. Schönea, ali i domaćih talentiranih arhitekata i graditelja poput F. Kleina, A. Flammbacha, E. Mühlbauera, Lj. Kappnera, T. Sterna, W. C. Hofbauera, O. Goldscheidera, Hönigsberga & Deutscha, Benedika & Baranyaia, R. Lubynskog (sinagogu projektira za Sarajevo), C. Conighija, F. Funtaka, S. Langa, V. G. Angyala i P. Fabbra...

U projektima redizajna ili adaptacijama starijih sinagoga istakli su se S. Löwy, A. Freudenreich, P. Deutsch, V. Morandini, A. Kabiljo, F. Trapp i dr.

**Sudbina, nestanak -** Tijekom povijesti na tlu Hrvatske postojalo je više od 80 pouzdano utvrđenih sinagoga (možda i do stotinjak!). Približno polovica bila je posebno i namjenski građena za sinagogalnu funkciju, a ostale su bile uređene u adaptiranim prostorima kuća i stanova te su egzistirale samo u obrednom interijeru.

U tragediji Drugoga svj. rata stradala je većina naših sinagoga (ponegdje posve nepotrebno i u poratnim godinama). Od svih sinagoga najkraće je postojala ona u Novoj Gradiški – do trenutka rušenja 1941. tek 16 godina! Danas u Hrvatskoj postoji još samo devet namjenski građenih sinagogalnih zgrada (Osijek – Donji grad, Bjelovar, Slatina, Daruvar, Križevci, Koprivnica, Varaždin, Sisak - sve u sekundarnim funkcijama - a samo ortodoksna sinagoga u Rijeci služi izvornoj namjeni). Kao europski relevantna vrijednost opstale su i naše najstarije srednjovjekovne sinagoge koje su, međutim, tek pregrađena starija stambena arhitektura (Split, Dubrovnik).

Sve druge sinagoge nepovratno su izgubljena i gotovo posve nepoznata baština, pa je ova izložba memento arhitekturi koja za svoga kratkoga trajanja nije dospjela postati *spomenikom*, ali je barem u sjećanju Židova ostala kao trajni znak njihova identiteta na hrvatskome prostoru.